**КОМПАНИЈА „ДУНАВ ОСИГУРАЊЕ“ а.д.o.**

**С број:**

**24. јун 2022. године**

**Београд**

**З А П И С Н И К**

**са Ванредне седнице Скупштине Компаније „Дунав осигурање“ а.д.o,**

 **одржане 24. јуна 2022. године**

**Седници су присуствовали акционари:** Република Србија коју представља Ана Јовић, председник Скупштине Компаније и акционар Синдикат Компаније „Дунав осигурање“ а.д.о. коју је представљала Сарита Олевић.

 **Седници Скупштине присуствовали су и:**

Милица Ђурђевић, члан Извршног одбора, Милош Милановић, члан Извршног одбора, Мило Марковић, члан Извршног одбора, Александар Станишић, директор Функције за правне послове, Мирјана Илић Милисављевић, директор Сектора за нормативне и статусне послове, Магдалена Мијатовић, самостални саветник у Сектору за нормативне и статусне послове, Јелена Цветић, самостални саветник у Сектору за нормативне и статусне послове, Борка Ојданић, техничка подршка, Милена Васиљевић, стенограф.

Седница је почела са радом у **12,10**  часова.

Ана Јовић, председник Скупштине је у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

За председника Комисије за гласање изабрана је Мирјана Илић Милисављевић, а за чланове наведене Комисије, изабрани су Јелена Цветић и Борка Ојданић.

За записничара који ће водити записник са данашње седнице именована је Магдалена Мијатовић.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18, 91/19 и 109/21), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19, 24/19, 37/21, 11/22 и 18/22) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj: 18/22), председник Скупштине Компаније пре почетка рада Ванредне седнице Скупштине, 24. јуна 2022. године, донео је **Одлуку** **о именовању чланова Комисије за гласање и записничара (С број: 23/22).**

Председник Скупштине Компаније „Дунав осигурање“ а.д.о. Београд, Ана Јовић је прочитала Извештај о евиденцији присутних акционара и њихових заступника и истакла да укупан број издатих акција Компаније износи 15.189.202 обичних акција, a седници присуствују акционари који располажу са 11.656.192 гласова.

Укупно евидентираних акционара 2, односно 11.656.192 обичних акција – гласова, што представља 76.74 % од укупног броја гласова, тако да је Скупштина акционара имала кворум.

Констатовала је да постоји кворум за рад и одлучивање.

Присутни су се о дневном реду изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Ванредне Скупштине Компаније од 13. маја 2022. године;
2. Предлог одлуке о трајном пребацивању капитала и припадајуће имовине из неживотних осигурања у животна осигурања, са образложењем;
3. Предлог одлуке о стављању ван снаге Одлуке о разрешењу члана Надзорног одбора Компаније „Дунав осигурање“ а.д.о. С број: 13/22 од 28. априла 2022. године, са образложењем.

**ТАЧКА 1.**

**Усвајање Записника са Ванредне Скупштине Компаније од 13. маја 2022. године**

Председник Скупштине Компаније „Дунав осигурање“ а.д.о. Београд, Ана Јовић, ставила је на гласање Записник са Ванредне седнице Скупштине а затим је саопштила присутнима, након обављеног гласања, да је Записник са Ванредне седнице Скупштине Компаније од 13. маја 2022. године, усвојен потребном обичном већином гласова присутних акционара са правом гласа. **(С број:25/22).**

За је гласало **2** акционара који располажу са **11.656.192** гласова, што представља 100 % од гласова присутних акционара, односно 76.74 % од укупног броја гласова.

**ТАЧКА 2.**

**Предлог одлуке о трајном пребацивању капитала и припадајуће имовине из неживотних осигурања у животна осигурања, са образложењем**

Милица Ђурђевић, члан Извршног одбора, истакла је да се предложеном одлуком одобрава трајно пребацивање капитала и припадајуће имовине из неживотних осигурања у животна осигурања у укупном износу од 941.766.000,00 динара, а која се састоји од учешћа у капиталу контролисаног друштва „Дунав“ друштво за управљање добровољним пензијским фондом а.д. Београд, учешћа у капиталу контролисаног друштва Друштво за реосигурање „Дунав ре“ а.д.о., орочених депозита и готовине. Имовина која се пребацује из неживотног осигурања у животно осигурање неће угрозити покриће техничких резерви, нити ће проузроковати проблеме са адекватношћу капитала у делу неживотних осигурања. На предложену одлуку Народна банка Србије дала је сагласност.

На основу члана 25. став 4. Закона о осигурању (“Службени гласник РС”, број 139/14 и 44/21), члана 37. Статута Компаније „Дунав осигурање” а.д.о. („Службени лист Компаније”, број 16/12, 40/15, 51/15, 9/16, 21/16, 39/18, 18/19, 24/19, 37/21, 11/22 и 18/22), Скупштина Компаније на Ванредној седници одржаној 24. јуна 2022. године, донела је Одлуку о трајном пребацивању капитала и припадајуће имовине из неживотних осигурања у животна осигурања **(С број: 26/22).**

Одлука о трајном пребацивању капитала и припадајуће имовине из неживотних осигурања у животна осигурања усвојена је, тајним гласањем, потребном трочетвртинском већином гласова присутних акционара са правом гласа.

За је гласало 2 акционара који располажу са 11.656.192 гласова, што представља 100 % од гласова присутних акционара, односно 76.74 % од укупног броја гласова.

**ТАЧКА 3.**

**Предлог одлуке о стављању ван снаге Одлуке о разрешењу члана Надзорног одбора** **Компаније „Дунав осигурање“ а.д.о. С број: 13/22 од 28. априла 2022. године, са образложењем**

Александар Станишић, директор Функције за правне послове, навео је да је Скупштина Компаније донела Одлуку о разрешењу Милоша Матовића, са функције члана Надзорног одбора, са 27. децембром 2021, године, због истека четворогодишњег мандата. Пракса је била да се упркос што је Надзорни одбор констатовао престанак мандата и лице је брисано из Регистра привредних субјеката код Агенције за привредне регистре, ипак и од стране Скупштине донесе одлука о разрешењу. Народна банка Србије је дала мишљење да није било потребе да Скупштина Компаније доноси одлуку о разрешењу јер је мандат члана Надзорног одбора престао по сили закона, те ће у складу са наведеним, Компанија убудуће у оваквим ситуацијама поступати у складу са мишљењем Народне банке Србије.

На основу члана 439. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18, 91/19 и 109/21) и члана 37. став 1. тачка 18) Статута Компаније „Дунав осигурање“ а.д.о. („Службени лист Компаније“ бр. 16/12, 40/15, 51/15, 09/16, 21/16, 39/18, 18/19, 24/19, 37/21, 11/22 и 18/22), Скупштина Компаније на Ванредној седници одржаној дана 24. јуна 2022. године, донела је Одлуку о стављању ван снаге Одлуке о разрешењу члана Надзорног одбора Компаније „Дунав осигурање“ а.д.о. С број: 13/22 од 28. априла 2022. године **(С број:27/22).**

Одлука о стављању ван снаге Одлуке о разрешењу члана Надзорног одбора Компаније „Дунав осигурање“ а.д.о. С број: 13/22 од 28. априла 2022. године,усвојена је, тајним гласањем, потребном двотрећинском већином гласова присутних акционара са правом гласа.

За је гласало **2** акционара који располажу са **11.656.192** гласова, што представља 100 % од гласова присутних акционара, односно 76.74 % од укупног броја гласова.

Ана Јовић, председник Скупштине, захвалила се присутнима на учешћу у раду и затворила данашњу седницу.

Седница је завршила са радом у 12,25 часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Ванредне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Милене Васиљевић.

|  |  |
| --- | --- |
|  **ЗАПИСНИЧАР ПРЕДСЕДНИК СКУПШТИНЕ**  **Магдалена Мијатовић Ана Јовић**  |  |